31992D0176
L 080/33
JURNALUL OFÍCIAL AL UNIUNII EUROPENE
DECIZIA COMISIEI
din 2 martie 1992
privind hărțile geografice necesare funcționării rețelei ANIMO
(92/176/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile schimburilor intracomunitare de anumite animale vii și produse în perspectiva realizării pieței interne (1), astfel cum a fost modificată ultima dată prin Directiva 91/628/CEE (2), în special articolul 20 alineatul (3),
întrucât Comisia adoptă, în 19 iulie 1991, Decizia 91/398/CEE (3) privind o rețea informatizată de legătură între autoritățile veterinare (ANIMO) și, la 21 februarie 1992, Decizia 92/175/CEE (4) privind stabilirea listei și modalităților de identificare a unităților rețelei informatizate ANIMO;
întrucât, pentru a se asigura funcționarea armonioasă a rețelei informatizate ANIMO, trebuie să se elaboreze hărți geografice care să permită localizarea unităților locale și a teritoriului pe care îl acoperă, precum și localizarea punctelor de control de frontieră;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Fiecare stat membru transmite Comisiei, înainte de 1 mai 1992, una sau mai multe hărți în format A4 sau A3, cu scară de măsuri, ale repartizării unităților locale care depind de o unitate centrală, permițând localizarea geografică a unităților locale.
(2) Pe baza datelor transmise de statele membre în conformitate cu alineatul (1), Comisia transmite statelor membre, înainte de 1 iulie 1992, un set cuprinzând toate hărțile primite.
Articolul 2
(1) Pentru rezolvarea potențialelor probleme, fiecare stat membru transmite Comisiei, înainte de 1 iulie 1992, o hartă în format A4 sau A3, cu scară de măsuri, a fiecărei unități locale și numărul de cod al acesteia.
(2) Comisia compilează un set cuprinzând hărțile prevăzute la alineatul (1). Acest set de hărți este pus la dispoziția autorităților centrale ale statelor membre.
Articolul 3
(1) Fiecare stat membru transmite Comisiei, înainte de 1 mai 1992, o hartă format A4 sau A3, cu scară de măsuri, care să permită localizarea geografică a punctelor de control de frontieră.
(2) Pe baza datelor transmise de statele membre conform alineatului (1), Comisia transmite, înainte de 1 iulie 1992, statelor membre un set al hărților pe care le-a primit.
Articolul 4
Seturile prevăzute la articolul 1 alineatul (2), articolul 2 alineatul (2) și articolul 3 alineatul (2) sunt actualizate periodic de către Comisie, în special pe baza datelor transmise de către statele membre privind modificările teritoriale suferite de unitățile locale și actualizările listelor de unități.
Articolul 5
Prezenta decizie se adresează statelor membre.
Adoptată la Bruxelles, 2 martie 1992.